26.05.2007 09:46   "Kui palju eestseisusest kuulub endisesse Isamaaliitu ja kui palju Res Publicasse, mind see tõesti ei huvita," sõnas Laar Vikerraadiole antud intervjuus ning märkis, et erakonna eestseisus on hea siis, kui ta esindab just selle erakonna arvamust, kes ta valib.    "Tundub, et huvi suurkogu vastu on väga suur. Tõotab tulla üks kõige aegade suuremaid kongresse ja see on väga hea märk," lisas ta.    Kommenteerides erakonnasiseseid erinevaid pooli, ütles Laar: "Praegu tundub, et on olemas kaks sellist hoovust. Üks, mis tugineb ülitugevalt Res Publica endisele pärandile ning tegutseb peamiselt vaid Res Publica enda sees. Ja teine hoovus, kes on juba suurem või vähemal määral kokku kasvanud."    IRLi liikmed valivad Tallinnas toimuval esimesel  suurkogul erakonnale juhid ja otsustavad selle ühinemise Põllumeeste Koguga.     Suurkogul valitakse IRLi esimees, kolm aseesimeest, 20-liikmeline eestseisus, viieliikmeline revisjonikomisjon ja üheksaliikmeline aukohus.    Eestseisusesse kandideerib 34, aukohtusse 15 ning revisjonikomisjoni 9 inimest. Aseesimehe kohale kandideerivad Jaak Aaviksoo, Ene Ergma, Elle Kull ja Tõnis Lukas.